|  |
| --- |
| **GEF-SCCF Projekat upravljanja vodama na slivu rijeke Drine u okviru programa za Zapadni Balkan** |

Kao odgovor na hitnu potrebu za efikasnijim upravljanjem, odnosno ublažavanjem posljedica poplava i suša u slivu rijeke Drine, tri zemlje sliva (BiH, Srbija i Crna Gora), pod okriljem Svjetske banke, pokrenule su „Regionalnu inicijativu za Zapadni Balkan za upravljanje poplavama i sušama u slivu rijeke Drine“.

Regionalna inicijativa je trogodišnji program tehničke pomoći bez zaduživanja sa ciljem unapređenja regionalne saradnje i efikasnijeg, integriranog pristupa upravljanju riječnim slivom u skladu sa zahtjevima i principima Okvirne direktive za vode (Directive 2000/60/EC).

Regionalna inicijativa je završena 2012. godine, ali je postala osnov za realizaciju niza regionalnih projekata u slivu rijeke Drine.

U saradnji sa nadležnim institucijama BiH, Srbije i Crne Gore pripremljen je Projekat upravljanja vodama na slivu rijeke Drine u okviru programa za Zapadni Balkan, koji se finansira iz grant sredstava fonda GEF (Global Environmental Facility/Globalni fond za zaštitu okoliša) i SCCF (Special Climate Change Fund/Posebni fond za klimatske promjene).

Grant sredstva za tri zemlje sliva (BiH, Srbiju i Crnu Goru) su odobrena 9. maja 2016. godine u iznosu od 8,732 miliona USD, a 22. jula 2016. godine zaključen je Sporazum o grantu između Ministarstva finansija i trezora BiH i Međunarodne banke za obnovu i razvoj, kao implementatora Projekta.

Tri zemlje sliva kroz Projekat upravljanja vodama na slivu rijeke Drine u okviru programa za Zapadni Balkan jačaju regionalnu saradnju u svrhu: osiguravanja efektivnijeg alata za bolje donošenje odluka u cilju primjene principa integriranog upravljanja vodama na slivu rijeke Drine, implementacije primjenljivih politika i reformi, kao i razvoja mehanizama prilagođavanja na klimatske promjene i investicija za upravljanje vodama na slivu rijeke Drine.

U cilju implementacije Projekta potpisani su Memorandumi o razumijevanju:

* Memorandum o razumijevanju između Ministarstva vanjske trgovine i ekonomskih odnosa Bosne i Hercegovine i Ministarstva poljoprivrede i zaštite okoliša Republike Srbije o saradnji na implementaciji projekta „Upravljanje slivom rijeke Drine na Zapadnom Balkanu“ i
* Memorandum o razumijevanju između Ministarstva vanjske trgovine i ekonomskih odnosa Bosne i Hercegovine i Ministarstva poljoprivrede i ruralnog razvoja Crne Gore o saradnji na implementaciji projekta „Upravljanje slivom rijeke Drine na Zapadnom Balkanu“.

kojim se definiraju ključna pitanja za implementaciju zajedničkih aktivnosti na Projektu.

Projekat je postao efektivan 11. maja 2017. godine.